Ka eluviis mõjutab maitsemeelt. Nii-öelda "sensatsioonijanuseid" isiksusi tõmbavad pigem teravad, soolased ja tugevad maitsed (nagu ka suured autod, riskantsed ärid jm intensiivsed asjad). Nagu arvata võib, on "sensatsioonijanuseid" rohkem meeste seas. Naised on maitseainetega natuke ettevaatlikumad ja panevad pigem vähem kui rohkem soola (nii arvab psühholoog Reinhold Bergler). Kiirustava eluviisiga kaasneb enamasti ka valmistoitude söömine. Sellise toitumise tagajärjel võivad maitsemeeled "nüriks" muutuda, sest valmistoitudes on palju aroomilisandeid. On leitud ka seda, et meie aja väikelapsed tunnevad paremini ära maasikamaitselise jogurti kui värskete maasikate maitset. Kas ei pane mõtlema?